Document ID: /roh_data/filtered/fineweb-2-filterrobots_roh.jsonl.gz/29134

Cumün da Val Müstair
Il Cumün da Val Müstair ha ca. 1‘200 persunas natüralas cun oblig da pajar impostas. Il collavuratur da l’uffizi d’impostas Val Müstair evada, per incumbenza da l’administraziun chantunala d’impostas, ca. 80% da las taxaziuns definitivas. El taxescha medemmamaing las persunas cun oblig da pajar impostas dal cumün da Zernez. Manar il register d’impostas e las lavurs chi stan in connex cun quel, fan medemmamaing part da las incumbenzas centralas sper la taxaziun da las impostas specialas chi vegnan descrittas plü precis qua suot.
Il Cumün da Val Müstair impuona in congual chantunal impostas sülla devoluziun d’ierta ed impostas sün donaziuns fich moderadas. Impostas da pajar sun:
- Partenaris matrimonials, persunas in partenanza registrada e descendents directs sun deliberats da l’imposta d’ierta
- Per il rom geniturial vegnan impuonüts 4 % imposta d’ierta
- Per ils ulteriurs benefiziats vegnan impuonüts 20 % imposta d’ierta
Da las donaziuns ad ün genitur pon gnir dedüts in üna jada CHF 100'000.00.
Las impostas sün gudogn tras vendita d’immobiglias vegnan decisas e missas in quint pel Chantun sco eir pel Cumün tras l’administraziun chantunala d’impostas. Il Chantun stabilischa la part dal Cumün directamaing culs cumüns. La tariffa maximala da l’imposta es per Chantun e Cumün 15 %. In cas da venditas davo 11 ons dürada da possess, vain concessa üna reducziun da l’imposta dad 1.5 % l’on sül import da l’imposta. Davo 44 ons vain ragiunta la reducziun maximala da 51 %. La svalütaziun da la munainda ed eventualas investiziuns sun ulteriurs facturs chi influenzeschan l’otezza da l’imposta chi’d ha da gnir pajada.
In cas da müdadas da man da tocs terrain i‘l territori cumünal ha da gnir pajada ün’imposta da müdaman da 2 % da la valur da marchà. Sco valur da marchà vala pelplü il predsch da vendita. Cull’introducziun da la ledscha d’impostas cumünala e la ledscha d’impostas da baselgia (GKStG) consista per tuot ils cumüns i’l chantun üna ledscha d’imposta da müdaman unitaria. La ledscha cugnuoscha il möd da verer economic.
La tariffa actuala da l’imposta d’immobiglias importa 1.0 promil da la valur fiscala. L’imposta d’immobiglias vain impuonüda minch’on per la fin da l’on per l’inter toc terrain. Correspundentamaing ha l‘imposta da gnir scumpartida, in cas dad unitats da condomini, tenor la quota da valur süls proprietaris in condomini.
Per la fixaziun da las impostas a la funtana es repunsabla l’administraziun chantunala d’impostas. L’imposta a la funtana vain definida sün fundamaint dals seguaints decrets:
- Ledscha d’impostas pel chantun Grischun incl. revisiuns parzialas cun disposiziuns executivas
- Ledscha federala davart l’imposta federala directa cun ordinaziun davart l’imposta a la funtana in cas da l’imposta federala directa
Our da las directivas davart la fixaziun da l’imposta a la funtana as poja gnir a savair las sorts da tariffas e’ls termins da far giò quint ed exaimpels da far ils quints. Las directivas pon gnir consultadas online pro l’Administraziun chantunala d’impostas. Infuormaziuns per telefon: +41 (0)81 257 34 91 / 92.